鄧良 (三國)

鄧良，義陽新野人，係三國中蜀漢嘅官員，係東漢司徒鄧禹嘅後代，蜀漢大將鄧芝嘅仔。

鄧良嘅老豆鄧芝係蜀漢後期嘅大將，封爵爲陽武亭侯。延熙十四年，佢老豆過世後佢就繼承咗爵位，到景耀年間做官到尚書左選郎。

炎興元年冬天，曹魏將軍鄧艾喺綿竹打敗蜀漢嘅諸葛瞻，蜀漢後主劉禪諗住投降曹魏，於是派侍中張紹、光祿大夫譙周、駙馬都尉鄧良帶住印綬，去鄧艾軍中請降。張紹、鄧良喺雒縣同鄧艾相遇，鄧艾得到份降書十分之開心，立即發信報畀曹魏朝廷聽，嗌張紹、鄧良返去成都先。

蜀漢滅亡後歸咗曹魏，後來司馬氏篡魏，建立咗晉朝，鄧良就重新出仕，做咗晉朝嘅廣漢太守。

參攷資料 

類:三國人
類:河南人
良